2. ปัจจัยความเสี่ยง

แม้ว่าการดำเนินงานที่ผ่านมาของบริษัทฯ จะไม่เกิดผลกระทบจากปัจจัยความเสี่ยงในด้านต่าง ๆ
อย่างมีนัยสำคัญ แต่บริษัทฯ เห็นว่าการบริหารความเสี่ยงในปัจจุบันและในอนาคตเป็นเรื่องที่สำคัญ
และเป็นสิ่งจำเป็นอย่างยิ่ง บริษัทฯ จึงได้จัดทำคู่มือการบริหารความเสี่ยง
และตั้งคณะกรรมการบริหารความเสี่ยงเพื่อประเมินและกำหนดมาตรการป้องกัน
รวมทั้งกำหนดให้มีผู้รับผิดชอบในการติดตามดูแล ทำการวิเคราะห์
และบริหารความเสี่ยงในระดับปฏิบัติการขึ้นทั้งองค์กร

สำหรับในปี 2552 บริษัทฯ ได้มีการบริหารจัดการความเสี่ยงด้านต่าง ๆ ดังนี้

2.1 ความเสี่ยงด้านกลยุทธ์

-   ความเสี่ยงจากภาวะวิกฤตเศรษฐกิจ

เนื่องจากบริษัทฯ ผลิตชิ้นส่วนพลาสติกสำหรับอุตสาหกรรมยานยนต์และเครื่องใช้ไฟฟ้าเป็นหลัก
และสินค้าทั้งสองกลุ่มนี้เป็นสินค้าที่มีมูลค่าสูงและอายุการใช้งานยาวนาน
ดังนั้นหากเกิดปัญหาภาวะเศรษฐกิจตกต่ำ ก็จะส่งผลให้ผู้บริโภคชะลอการบริโภคสินค้าต่างๆ
โดยเฉพาะสินค้าที่มีราคาสูง ดังที่ได้ทราบกันว่า
ทั่วโลกเริ่มประสบปัญหาจากภาวะเศรษฐกิจถดถอยในช่วงไตรมาสที่ 4 ของปี 2551
และต่อเนื่องมาในปี 2552
ส่งผลให้มูลค่าการจำหน่ายรถยนต์และเครื่องใช้ไฟฟ้าทั้งในประเทศและส่งออกไปต่างประเทศลดลงอย่างมาก
คิดเป็นสัดส่วนยอดขายที่ลดลงร้อยละ 20 – 30 แต่บริษัทฯ มียอดขายลดลงร้อยละ 17.97
เนื่องด้วยบริษัทฯ เน้นในการพัฒนาเพิ่มประสิทธิภาพในการผลิต จนได้ใบรับรองด้าน TPS
รวมถึงการควบคุมค่าใช้จ่ายทั้งทางตรงและทางอ้อมเพื่อให้เกิดจุดคุ้มทุนที่เหมาะสมกับโครงสร้างขององค์กร
สามารถเข้าแข่งขันกับตลาดได้ และเป็นที่ยอมรับของคู่ค้า นอกจากนี้ บริษัทฯ
ยังมีโครงการจัดตั้งทีมงานวิจัยผลิตภัณฑ์คู่กับลูกค้าด้วย

จากที่บริษัทฯ มีการพัฒนาอย่างต่อเนื่องเพื่อรับกับความผันผวนของภาวะเศรษฐกิจไม่ว่าจะเป็นขาขึ้น
หรือขาลง และพร้อมที่จะขยายยอดขายฐานลูกค้าใหม่ๆ รวมถึงธุรกิจใหม่ๆ มากขึ้น
ซึ่งเป็นแนวทางที่จะลดความเสี่ยงจากการกระจายรายได้ของบริษัทอีกด้วย

-   ความเสี่ยงจากความผันผวนของราคาวัตถุดิบ

ในปี 2552 ภาวการณ์เกี่ยวกับราคาน้ำมันดิบในตลาดโลกมีการปรับราคาเพิ่มขึ้น
เนื่องจากเศรษฐกิจโลกเริ่มจะฟื้นตัวในปี 2552
ซึ่งจะทำให้เม็ดพลาสติกมีราคาปรับเพิ่มขึ้นตามราคาน้ำมันดิบไปด้วย แต่อย่างไรก็ตาม
การกำหนดราคาขายสินค้าระหว่างบริษัทฯ และลูกค้าส่วนใหญ่เกือบทั้งหมดในปัจจุบัน
ใช้นโยบายต้นทุนบวกกำไร รวมทั้งยังมีการทบทวนราคาขายสินค้าดังกล่าวกับลูกค้าทุกไตรมาส
ทำให้บริษัทฯ สามารถรักษาส่วนต่างของกำไรได้ค่อนข้างคงที่ รวมทั้งบริษัทฯ
มีการติดต่อกับลูกค้าอย่างใกล้ชิดทำให้สามารถชี้แจงและปรับราคาสินค้าตามต้นทุนที่เป็นจริงได้
ดังนั้นการเปลี่ยนแปลงด้านราคาวัตถุดิบไม่ว่าจะสูงขึ้นหรือต่ำลง
มีผลกระทบต่อผลการดำเนินงานเพียงเล็กน้อยเท่านั้น

-   ความเสี่ยงจากการพึ่งพิงลูกค้ารายใหญ่จำนวนน้อยราย

เนื่องจากบริษัทฯ มีลูกค้าที่เป็นผู้ผลิตรถยนต์รายใหญ่จำนวน 2-3 รายและบริษัทฯ
ผู้ผลิตเครื่องใช้ไฟฟ้าชั้นนำ 3-4 ราย แต่มีมูลค่าการจำหน่ายมากกว่าร้อยละ 80 ของรายได้รวม
ดังนั้นหากลูกค้ารายใดประสบปัญหาทางด้านการเงินและสภาพคล่อง
หรือเกิดการสูญเสียลูกค้าบางรายไป ก็อาจจะส่งผลกระทบต่อผลการดำเนินงานของบริษัทฯ
ได้อย่างมีนัยสำคัญ

อนึ่ง ตลอดระยะเวลาที่ผ่านมา บริษัทฯ ยังไม่เคยประสบปัญหาการสูญเสียลูกค้ารายใหญ่ นอกจากนี้
การที่บริษัทฯ มีลูกค้าจำนวนน้อยราย ทำให้บริษัทฯ สามารถดูแลลูกค้าได้อย่างใกล้ชิด และ
สามารถเข้าไปร่วมพัฒนาผลิตภัณฑ์ใหม่กับลูกค้า รวมถึงการแก้ไขปัญหาร่วมกันในกรณีที่เกิดปัญหา หรือ
ลูกค้าร้องขอ ทำให้ลูกค้าเกิดความเชื่อมั่นในการบริการที่รวดเร็วจนได้รับรางวัล TPS
อย่างไรก็ตาม
บริษัทฯมีการประสานงานกับลูกค้าอย่างใกล้ชิดทั้งในเรื่องคุณภาพการผลิตและการจัดส่งสินค้า
รวมทั้งวางแผนร่วมกับลูกค้าในการลดต้นทุนการผลิตให้ต่ำลง แต่อย่างไรก็ตาม บริษัทฯ
ได้รับความไว้วางใจจากลูกค้ารายหลัก
ถือว่าเป็นใบเบิกทางในการทำการตลาดในเชิงรุกเพื่อหาลูกค้ารายใหม่เพิ่มขึ้นมา
และเพื่อป้องกันความเสี่ยงดังกล่าว

2.2 ความเสี่ยงด้านการดำเนินงาน

-   ความเสี่ยงจากการที่บริษัทฯมีกลุ่มผู้ถือหุ้นใหญ่ถือหุ้นรวมกันมากกว่าร้อยละ 50

ณ ปัจจุบัน กลุ่มเตชะไกรศรี ถือหุ้นในบริษัทฯ เกินกว่าร้อยละ 50
ของจำนวนหุ้นที่จำหน่ายได้แล้วทั้งหมดของบริษัทฯ จึงทำให้กลุ่มเตชะไกรศรี
สามารถควบคุมมติที่ประชุมผู้ถือหุ้นได้เกือบทั้งหมด ไม่ว่าจะเป็นเรื่องการแต่งตั้งกรรมการ
หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
ยกเว้นเรื่องที่กฎหมายหรือข้อบังคับบริษัทฯ กำหนดให้ต้องได้รับเสียง 3 ใน 4ของที่ประชุมผู้ถือหุ้น
และผู้ถือหุ้นใหญ่เป็นผู้บริหารของบริษัทดังนั้น
ผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

ทั้งนี้ บริษัทฯ ได้จัดการประชุมใหญ่สามัญผู้ถือหุ้นอย่างโปร่งใส โดยจัดให้มี Inspector
ที่ทำหน้าที่ในการตรวจสอบกระบวนการลงคะแนนเสียงในการประชุม
รวมถึงจัดให้มีระบบการลงคะแนนเสียงที่สามารถตรวจสอบภายในภายหลัง
โดยใช้บัตรลงคะแนนเสียงที่สามารถกำหนดทิศทางการลงคะแนนเสียงได้เอง
รวมถึงการให้สิทธิแก่ผู้ถือหุ้นส่วนน้อยเสนอชื่อบุคคลเพื่อเข้าดำรงตำแหน่งกรรมการ
และเสนอวาระการประชุมผู้ถือหุ้นโดยมีการประกาศบนเว็บไซต์ของบริษัทฯ ด้วย

-   ความเสี่ยงจากการที่กลุ่มผู้ถือหุ้นใหญ่เป็นผู้มีอำนาจในการบริหารจัดการของบริษัทฯ

กลุ่มเตชะไกรศรีซึ่งเป็นกลุ่มผู้ถือหุ้นใหญ่เป็นผู้มีอำนาจในการบริหารการจัดการบริษัทฯ
เนื่องจากกรรมการบริษัทฯ จำนวน 5 ท่านจาก 13 ท่าน มาจากกลุ่มเตชะไกรศรี
และกรรมการบริหารจำนวน 4 ท่านจาก 7 ท่านเป็นกลุ่มเตชะไกรศรี ดังนั้น
จึงมีความเสี่ยงจากการที่กลุ่มเตชะไกรศรี มีอำนาจเด็ดขาดในการบริหารและการจัดการในบริษัทฯ
อย่างไรก็ตามเพื่อให้เกิดการถ่วงดุลในการบริหารจัดการในระดับหนึ่ง
บริษัทฯได้เชิญบุคคลภายนอกที่เป็นผู้บริหารที่มีประสบการณ์ในการบริหารการจัดการเข้ามาเป็นกรรมการบริษัทฯ
กรรมการบริหาร และกรรมการตรวจสอบ รวมทั้งผู้บริหารของบริษัทฯ ด้วย และในปี 2552 บริษัทฯ
มีนโยบายเพิ่มสัดส่วนกรรมการอิสระเพื่อให้เป็นไปตามที่สำนักงานคณะกรรมการกำกับหลักทรัพย์และตลาดหลักทรัพย์
และตลาดหลักทรัพย์แห่งประเทศไทยกำหนด

2.3 ความเสี่ยงด้านบัญชีและการเงิน

บริษัทฯ มีแนวนโยบายการลดภาระหนี้สินและดอกเบี้ยจากเงินกู้ในปัจจุบัน
เพื่อให้มีความคล่องตัวในการบริหารจัดการทางการเงินและรองรับการขยายตัวของธุรกิจในอนาคต
และเพื่อให้บริษัทฯ มีผลการดำเนินงานที่มั่นคงในด้านการเงิน บริษัทฯ
จึงให้ความสำคัญต่อดัชนีตัวชี้วัดที่สำคัญคือ D/E Ratio ซึ่งอยู่ที่ 0.63 เท่า ณ สิ้นปี 2552

นอกจากนี้ ในการบริหารทางการเงิน บริษัทฯ เน้นถึงความมีระเบียบวินัยทางการเงิน
รวมถึงการบริหารและการจัดการทางการเงินอย่างเป็นระบบ
มีการวิเคราะห์ถึงผลกระทบจากปัจจัยความเสี่ยงต่าง ๆ อย่างสม่ำเสมอ
เพื่อป้องกันและเตรียมความพร้อมต่อผลกระทบที่อาจจะเกิดขึ้นได้อย่างทันท่วงที บริษัทฯ
จึงให้ความสนใจการป้องกันความเสี่ยงทางการเงินอย่างใกล้ชิดที่มีผลกระทบถึงค่าใช้จ่ายทางการเงิน

-   ความเสี่ยงจากอัตราดอกเบี้ย

บริษัทฯ มีความเสี่ยงด้านอัตราดอกเบี้ยอันเกิดจากการเปลี่ยนแปลงของอัตราดอกเบี้ยในอนาคต
ซึ่งจะมีผลกระทบต่อผลการดำเนินงานและกระแสเงินสดของบริษัทฯ กับเงินฝากธนาคาร
เงินเบิกเกินบัญชี และเงินกู้ยืมระยะยาว อย่างไรก็ดี บริษัทฯ ได้ป้องกันความเสี่ยงดังกล่าว
โดยการวางแผนจัดหาเงินทุนจากแหล่งที่มีอัตราดอกเบี้ยต่ำกว่าตลาดมาใช้ดำเนินงานไว้ล่วงหน้า
อีกทั้งภาระดอกเบี้ยของบริษัทอยู่ในระดับค่อนข้างต่ำเมื่อเทียบกับยอดรายได้

-   ความเสี่ยงจากอัตราแลกเปลี่ยน

บริษัทฯมีความเสี่ยงจากความผันผวนของอัตราแลกเปลี่ยน เนื่องจากบริษัทฯ
มีการทำรายการบางรายการเป็นเงินตราต่างประเทศ
ซึ่งทำให้เกิดความเสี่ยงจากการเปลี่ยนแปลงของอัตราแลกเปลี่ยนเงินตราต่างประเทศ
อย่างไรก็ตาม บริษัทฯ มีนโยบายป้องกันความเสี่ยงดังกล่าว
โดยการทำสัญญาซื้อ-ขายเงินตราต่างประเทศล่วงหน้า

-   ความเสี่ยงจากการให้สินเชื่อ

บริษัทฯ มีความเสี่ยงจากการให้สินเชื่อที่เกี่ยวเนื่องจากลูกหนี้การค้า
เนื่องจากลูกหนี้อาจไม่สามารถชำระหนี้ตามเงื่อนไขที่ตกลงไว้
ซึ่งอาจทำให้เกิดความสูญเสียทางการเงินได้ ทั้งนี้ บริษัทฯ
ได้กำหนดนโยบายในการป้องกันความเสี่ยงดังกล่าว
โดยการวิเคราะห์ฐานะทางการเงินและพิจารณาความสามารถในการจ่ายชำระหนี้ของลูกค้าแต่ละรายในการพิจารณาให้สินเชื่อ
สำหรับลูกหนี้การค้าที่คาดว่าจะไม่ได้รับชำระหนี้ บริษัทฯ
ได้พิจารณาตั้งค่าเผื่อหนี้สงสัยจะสูญไว้อย่างเพียงพอ

-   ความเสี่ยงจากการไม่ปฏิบัติตามสัญญา

บริษัทฯ มีความเสี่ยงอันอาจเกิดจากการที่คู่สัญญาไม่ปฏิบัติตามข้อกำหนดในสัญญา
ทำให้เกิดความสูญเสียทางการเงินได้ เพื่อป้องกันความเสี่ยงนี้ บริษัทฯ
มีนโยบายการให้สินเชื่อที่รัดกุม มีการติดตามเร่งรัดการชำระหนี้จากลูกหนี้อย่างสม่ำเสมอ
มีฐานของลูกค้าที่หลากหลาย ดังนั้น บริษัทฯ
จึงคาดว่าจะไม่ได้รับความเสียหายอย่างเป็นนัยสำคัญจากการเรียกเก็บหนี้จากลูกหนี้

4.  ความเสี่ยงด้านกฎระเบียบและข้อบังคับที่เกี่ยวข้อง

-   ความเสี่ยงจากการไม่ปฏิบัติตามกฎระเบียบของตลาดหลักทรัพย์

สำนักงานคณะกรรมการกำกับหลักทรัพย์และตลาดหลักทรัพย์ (กลต.)
ได้ออกกฎระเบียบและข้อบังคับต่าง ๆ
เพื่อให้บริษัทจดทะเบียนได้ปฏิบัติตามเพื่อการกำกับดูแลกิจการที่ดี พร้อมด้วยบทลงโทษต่าง ๆ
สำหรับบริษัทที่ฝ่าฝืนหรือไม่ปฏิบัติตาม
บริษัทฯตระหนักและให้ความสำคัญในการปฏิบัติตามอย่างเคร่งครัด
โดยการกำหนดให้มีผู้รับผิดชอบโดยตรงในการประสานงาน
ติดตามข้อมูลข่าวสารหรือข้อบังคับใหม่ๆที่เกี่ยวข้องกับบริษัทฯ เพื่อให้มั่นใจว่า บริษัทฯ
ได้ปฏิบัติตามกฎระเบียบของกลต.อย่างครบถ้วนทันเวลา

4.  ความเสี่ยงด้านระบบสารสนเทศ

-   ความเสี่ยงจากการใช้โปรแกรมละเมิดลิขสิทธิ์ (Use of pirated software)

บริษัทฯ ได้จัดทำนโยบายด้านสารสนเทศ ซึ่งครอบคลุมการใช้งานสารสนเทศทั้งภายในและภายนอก
รวมถึงได้มีการควบคุม Authorized ของผู้ใช้งานทุกคนจากการติดตั้งโปรแกรมต่างๆ ด้วยตนเอง
ซึ่งต้องดำเนินการผ่านทางเจ้าหน้าที่แผนกสารสนเทศของบริษัทฯ เท่านั้น นอกจากนี้
ในด้านความครบถ้วนของการใช้โปรแกรมถูกลิขสิทธิ์นั้น บริษัทฯ
ได้จัดหาเครื่องคอมพิวเตอร์ใหม่พร้อมทั้งโปรแกรมที่ถูกลิขสิทธิ์เข้ามาทดแทนเครื่องเก่าที่มีอายุการใช้งานนาน
รวมถึงได้จัดซื้อ License
การใช้งานโปรแกรมพื้นฐานให้ครบถ้วนภายในระยะเวลาที่กำหนดตามแผน